Ruslan Nuriddinov: Yurtboshimizning duosini olish menga armon bo‘lib qoldi

Og‘ir atletika bo‘yicha Osiyo va jahon chempioni, Olimpiya o‘yinlari g‘olibi Ruslan Nuriddinov 2-sentabr kuni vafot etgan O‘zbekistonning Birinchi Prezidenti Islom Karimov duosini olish armon bo‘lib qolganini ma’lum qildi, deb xabar beradi O‘zA.

– Yurtboshimiz Islom Karimovdek xalqparvar, bolajon, yoshlarni “Mening farzandlarim!” deb bag‘riga bosib, cheksiz mehr-muhabbatini namoyon etadigan rahbar kam bo‘lsa kerak. Men mamlakatimiz mustaqilligi e’lon qilingan 1991-yili tug‘ilganman. Mustaqil davlatimiz bilan birga o‘sdim, ulg‘aydim. Mana shu o‘tgan yigirma besh yilda men va men kabi barcha tengdoshlarim Prezidentimizning ulkan mehri va g‘amxo‘rligi og‘ushida voyaga yetdik.
Yaqinda Braziliyada o‘tgan XXXI yozgi Olimpiya o‘yinlarida oltin medalni qo‘lga kiritib, Olimpiada rekordini yangiladim. Yurtboshimiz bu yutug‘imni yuksak baholab meni “El-yurt hurmati” ordeniga munosib ko‘rdi.
Shohsupaning eng yuqori pog‘onasiga ko‘tarilar ekanman, Prezidentimiz ishonchini oqladim, yuzim yorug‘ bo‘ldi, endi Islom bobomiz bilan ko‘rishganda, musobaqada dunyoning manaman degan davlat vakillari bilan bellashdim, mening g‘alaba qozonishimda Sizning “Marrani baland oling, aziz farzandlarim! O‘zbekiston yoshlari hech kimdan kam emas va hech qachon kam bo‘lmaydi” degan da’vatingiz katta kuch berdi deyman, duosini olaman, deb niyat qilgandim. Afsuski, armon bo‘lib qoldi. Yurtboshimizning bu da’vatlari yuragimizdan hech qachon o‘chmaydi va bizni yanada yuksak g‘alabalar sari ilhomlantiraveradi. Prezidentimiz xotirasi qalbimizda abadiy yashaydi, – dedi Ruslan Nuriddinov.